《颜乐堂》
宋代·苏过

恨无阿堵君，一区今尚欠。且谋蔽风雨，拔草聊自苫。

低深人易安，俭陋鬼不瞰。宁辞力少劳，还视家无甔。

从来生理拙，况此岁屡歉。故将箪瓢心，聊作粱肉砭。

堂前有甘井，汲取良未厌。堂后有药苗，一饱亦可暂。

胡为不欢乐，何事贫忧谄。作诗置座右，勿使斯言玷。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。